הלחימה ברצועת עזה במלחמת חרבות ברזל

הלחימה ברצועת עזה במלחמת חרבות ברזל היא הזירה המרכזית של הלחימה במסגרת מלחמת חרבות ברזל עליה הכריזה מדינת ישראל בעקבות מתקפת הפתע של ארגון הטרור חמאס על ישראל בשמחת תורה, כ"ג בתשרי ה'תשפ"ד, 7 באוקטובר 2023.

מראשית המערכה, כבר ב-7 באוקטובר, החל חיל האוויר הישראלי בתקיפת אלפי יעדים ברצועת עזה, ואליו הצטרף בהמשך גם חיל הים הישראלי.

החל מ-26 באוקטובר החלו פשיטות קרקעיות לעומק שטח רצועת עזה במטרה להכין את השטח לקראת המערכה המרכזית לטיהור רצועת עזה ממחבלי חמאס, הג'יהאד האסלאמי הפלסטיני ויתר הפלגים של ארגוני הטרור הפלסטינים על ידי חילות הרגלים, התותחנים, ההנדסה הקרבית והשריון.

רקע 

בעקבות המתקפה הכריזה מדינת ישראל עוד באותו היום על יציאה למבצע נגד בשם חרבות ברזל, שבהמשך הוכר כמלחמה רשמית.

זרועות הלחימה

תקיפות מהאוויר 

מאז היום הראשון לפרוץ המלחמה, ולאורך כל ימי הלחימה, ביצע חיל האוויר אלפי תקיפות בשטח רצועת עזה, שכללו הפצצה אסטרטגית, תקיפות אוויריות וסיכולים ממוקדים, וכן תקיפת חוליות טרור ושיגור רטקות וטילי נ"ט. ביום הראשון ללחימה חיל האוויר השתתף גם בבלימת המחבלים שחדרו לישראל, בעיקר באמצעות מסוקי קרב וכטב"מים.

הזירה הימית

ב-7 באוקטובר 2023 בלמו לוחמי פלגה 916 מחבלים שניסו לחדור לחוף זיקים דרך הים בזמן מתקפת הפתע. סוכלו 7 כלים ימיים שעליהם ניסו המחבלים לחדור. מדובר על 60 מחבלים שנהרגו – בים, על קו החוף או מהאוויר – וההערכות בחיל הים הן שרובם המוחלט של ניסיונות החדירה מהים סוכלו – ורק מחבלים בודדים הצליחו להגיע לחוף ולבצע את הטבח בחוף זיקים. בהמשך המלחמה הרגו לוחמי הפלגה עשרות מחבלים בים וביבשה.

לוחמי שייטת 13 השתתפו בלחימה היבשתית במחבלים שחדרו לישראל. בנוסף ביצעה שייטת 13 עשרות סיכולים ומעצרים של מחבלים מהים, כולל פשיטות על חוף הרצועה. לוחמי שייטת 13 לקחו בשבי את סגן מפקד החטיבה הדרומית בכוח הימי בעזה של החמאס.

לוחמי יחידת סנפיר של הזירה דרומית השתתפו בסיכול חדירות מחבלים מהים ובקו החוף. כמו כן פורסם שהסטי"לים מדגם "סער 6" של שייטת ספינות הטילים תקפו לראשונה מאז שהפכו למבצעיים. שתי הספינות הגדולות תקפו מתקן לייצור אמצעי לחימה ברצועה. החיל השתתף בתקיפה של יעדים ברצועת עזה במהלך המלחמה.

חיל הים סיכל במהלך המלחמה ניסיונות אפשריים של חמאס לשלוח כצב"מים (כלי צוללת בלתי מאוישים) לים.

פשיטות קרקעיות 

כבר בתחילת המלחמה הכריז דובר צה"ל שהיא תכלול כניסה קרקעית לעזה, אולם פשיטות קרקעיות חלקיות החלו רק כשלושה שבועות לאחר תחילת המלחמה, ובמשך הימים שלאחר מכן הרחיב צה"ל את מימדי הפעולה הקרקעית.

הממשל האמריקאי ביקש מישראל לדחות את הכניסה הקרקעית, הן עבור מיצוי האופציה של משא ומתן לשחרור החטופים ברצועה ולהכנסת ציוד הומניטרי נוסף לעזה, והן כדי להספיק לחמש את הכוחות האמריקאים באזור לקראת תגובות צפויות בארצות השכנות לכניסה הקרקעית לעזה.

בנוסף, מומחים אמריקאים הזהירו כי חיילי צה"ל עלולים להיתקל בקרבות הרחוב הקשים ביותר שידעה האנושות מאז מלחמת העולם השנייה. אזהרה דומה לאזהרת האלוף יצחק בריק לראש הממשלה נתניהו.

הפשיטות הקרקעיות נערכות על ידי כוחות של חיל הרגלים, חיל השריון וחיל ההנדסה הקרבית. הן נעשות בעיקר באמצעות כלים משוריינים כבדים בהם נגמ"ש מרכבה (נמ"ר), נמ"ר הנדסי וטנק מרכבה סימן 4מ, שלושתם מצוידים במערכת הגנה אקטיבית לטנקים "מעיל רוח" שמיירטת טילי נ"ט. את הכוחות מובילים דחפורי D9 משוריינים בעלי מיגון כלוב וכף ("סכין") כבדה לפריצת צירים ופיצוץ מטעני חבלה שהטמינו המחבלים. הכוחות תוקפים מטרות טרור באש מקלעים וטנקים וכן באמצעות סימון מטרות לחיל האוויר הישראלי באמצעות מערכת צי"ד 750, שתוקף אותן מהאוויר באמצעות חימוש מונחה מדויק.

מהלך הלחימה

7 באוקטובר, היום הראשון למלחמה

כשעה לאחר תחילת מתקפת הפתע, הנחה דובר צה"ל את תושבי הדרום והמרכז להימצא בסמוך למרחבים מוגנים, ובעוטף עזה בתוך המרחבים המוגנים. כשעתיים לאחר תחילת המתקפה החל צה"ל לתקוף ברצועת עזה. שר הביטחון יואב גלנט אישר גיוס מילואים נרחב, והכריז על מצב מיוחד בעורף ברדיוס של עד 80 קילומטרים מגבול רצועת עזה.

כיתות הכוננות בקיבוצים שהגנו על ביתם היו הקו הראשון מול המחבלים, הם בלמו גלים של מחבלים ורבים שילמו בחייהם. צה"ל ומשטרת ישראל פעלו לטיהור עוטף עזה ממחבלים. לוחמי הימ"מ הוקפצו לזירות האירוע ונלחמו בחוליות הטרור בערים וביישובים, והרגו 200 מחבלים. יחידות מובחרות בצה"ל בהן סיירת מטכ"ל, יחידת מגלן, שייטת 13, יחידת שלדג וחטיבת עוז הוזנקו אף הן וניהלו קרבות קשים עם המחבלים. שוטרי משטרת ישראל ומשמר הגבול הרגו 356 מחבלים. מרבית המחבלים שנותרו בשטח ישראל נהרגו או נלכדו.

בערב הראשון ללחימה שחרר צה"ל את מפקדת אוגדת עזה, לאחר קרבות קשים. חיל האוויר הישראלי הפציץ ברצועת עזה ובין היתר החריב מהאוויר את "מגדל פלסטין" לאחר הפעלת נוהל הקש בגג, מאחר שבבניין גרו אזרחים, בנוסף לתשתיות הטרור של החמאס, שהשתמש בהם כמגן אנושי. חיל הים הרג עשרות מחבלים שחדרו לישראל בסירות דרך הים. בבוקר היום השני למלחמה הודיע דובר צה"ל שהצבא תקף עד אותו זמן 426 מטרות ברחבי הרצועה, הרג מאות מחבלים ולקח עשרות שבויים.

בערב 7 באוקטובר חתם שר האנרגיה ישראל כ"ץ על צו המורה להפסיק את אספקת החשמל לרצועת עזה.

8 באוקטובר, היום השני למלחמה

קרבות עם מחבלים בשטח ישראל נמשכו גם ב-8 באוקטובר, שבתחילתו נותרו שישה מוקדי לחימה בשטח ישראל.

בסביבות 03:30, משטרת ישראל השיגה שליטה על תחנת המשטרה בשדרות ונטרלה עשרה מחבלים, לאחר שתחנת המשטרה נשרפה.

בשעות הערב מזכיר ההגנה של ארצות הברית, לויד אוסטין, הודיע שארצות הברית שולחת את נושאת המטוסים ג'רלד פורד (CVN-78) לחופי ישראל, כדי להפגין תמיכה בישראל ולהרתיע את אויביה.

9 באוקטובר, היום השלישי למלחמה
חיל האוויר הישראלי הגביר את ההפצצות על תשתיות טרור של חמאס וגא"פ ברצועת עזה. חיל הים הישראלי תקף מטרות באזור החוף ומפקדות של הקומנדו הימי של חמאס.

בצוהרי היום השלישי למלחמה ניתקה ישראל את אספקת המים לרצועת עזה. המצור על הרצועה הודק, נאסרה כניסת דלק ומזון וסיוע הומניטרי. ישראל התריעה בפני מצרים כי משאיות שייכנסו דרך מעבר רפיח תופצצנה.

10 באוקטובר, היום הרביעי למלחמה
בלילה שבין 9 ל-10 באוקטובר כלי טיס של צה"ל ביצעו סיכול ממוקד בזכריא אבו מעמר, בכיר בלשכה המדינית של חמאס שהיה אחראי קשרי חוץ, ובג'ואד אבו שמאלה, שר הכלכלה של חמאס שהיה אחראי על מימון טרור והכווין פיגועים.

צה"ל המשיך בהפצצות כבדות מהאוויר והים של מטרות חמאס וגא"פ ברצועת עזה, בעיקר בעזה, שכונת רימאל, ח'אן יונס ובית חאנון.

חמאס המשיך בשיגור רקטות לגוש דן, השפלה והשרון בשעות הצהריים ואחר הצהריים. החל מהשעה 17:00 נורו מטחים לאזור אשקלון ועוטף עזה, ובמקביל נורו רקטות מלבנון לעבר הגליל המערבי, בעיקר לעבר אזור שלומי.

בלילה לוחמים מגדוד 17, בסיוע כלי טיס, הרגו שלושה מחבלים באזור התעשייה באשקלון. סה"כ נהרגו ביום הרביעי 22 מחבלים במרחב עוטף עזה.

11 באוקטובר, היום החמישי למלחמה
ביום זה המשיכו התקיפות ברצועת עזה. בין המטרות שהותקפו הייתה מערכת תצפית ומעקב אחרי כלי טיס שהוסוותה כדודי מים, והאוניברסיטה האסלאמית בעזה, ששימשה להכשרת מהנדסי טרור ופיתוח אמצעי לחימה. באותו יום ביצע צה"ל סיכול ממוקד במחבל מוסטפא שהין, שביצע מעשי טבח וזוועות והעלה תיעוד שלהם לרשתות החברתיות.

ביום זה שיגר גדוד 334 של חטיבת האש 282 רקטת "רומח" ממשגר מנתץ לעבר מטרה צבאית של חמאס בעזה, שפגעה ברמת דיוק גבוהה.

12 באוקטובר, היום השישי למלחמה
צה"ל המשיך בהפצצות הכבדות על רצועת עזה, כשהמוקד היה תשתיות טרור של הנוח'בה. באותו יום ביצע צה"ל סיכול ממוקד במוחמד אבו שמאלה, בכיר בקומנדו הימי של חמאס.

ביום זה אישרה הכנסת את הקמת ממשלת החירום עם סיעת המחנה הממלכתי והוקם "קבינט המלחמה".

13 באוקטובר, היום השביעי למלחמה
צה"ל הודיע לאו"ם כי 1.1 מיליון איש המתגוררים בעזה וצפון הרצועה להתפנות דרומה בתוך 24 שעות, וכי תושבים שלא יתפנו יהיו בסכנת פגיעה. מטוסי חיל האוויר פיזרו כרוזים בערבית בעזה המורים לתושבים להתפנות ואזהרה שחמאס משתמש בהם כמגן אנושי.

במהלך הלילה תקף צה"ל 750 מטרות טרור, בהן מנהרות תת-קרקעיות של חמאס, מתחמים ומוצבים צבאיים, בתי בכירים ששימשו כמפקדות צבאיות, חמ"ל ומחסני אמל"ח. מטוסי קרב הפילו במקביל, תוך דקה אחת, 12 רבי-קומות שבהם מיקם חמאס תשתיות טרור. כלי טיס של צה"ל תקפו והשמידו עשרות עמדות לשיגור כלי טיס בלתי מאוישים שהקים חמאס על גגות בתי עזה.

בסביבות 15:00 שיגרו המחבלים מעזה רקטת קרקע-קרקע כבדה וארוכת טווח מדגם עיאש 250 אל עבר מחוז הצפון, והיא יורטה בהצלחה על ידי קלע דוד. בהמשך היום שיגרו המחבלים רקטות על עוטף עזה, אשקלון, השפלה וגוש דן.

בנוסף, ביצע צה"ל פשיטות ברצועה בכדי לנסות לגייס מידע על מיקום בני הערובה ואיסוף גופות של הנרצחים.

14 באוקטובר, היום השמיני למלחמה
בליל שבת תקף צה"ל את מפקדת המערך האווירי של חמאס. בתקיפה נהרג מראד אבו מראד, מפקד המערך האווירי בעזה, שלקח חלק גדול והכווין מחבלים בטבח ביום שבת. בנוסף, צה"ל תקף והרג מחבלים רבים ביחידת הנוח'בה של חמאס. בצהריים כלי טיס של צה"ל, בהכוונה מודיעינית של שב"כ ואמ"ן, ביצעו סיכול ממוקד והרגו את עלי קאדי, מפקד בכוח הנוח'בה, שפיקד על פשיטת טרור על יישובי עוטף עזה.

בשעה 21:00 שיגרו חמאס וגא"פ מטח רקטות כבד לעבר אשקלון, השפלה, גוש דן והשרון. לא דווח על נפגעים.

15 באוקטובר, היום התשיעי למלחמה
בלילה ביצע צה"ל סיכול ממוקד והרג את בילאל אל-קדרה, מפקד כוח נוח'בה בגדוד דרום ח'אן יונס, שהיה אחראי על הטבח בנירים וניר עוז. באותו יום, בסיוע השב"כ, חוסל מעתז עיד, מפקד המחוז הדרומי בביטחון הלאומי של חמאס. חיל האוויר תקף מטרות בדרום הרצועה, בפרט בח'אן יונס וברפיח.

בשעות הצהריים נורה מטח לעבר תל אביב והרצליה. בד בבד נורו מטחים גם לעוטף עזה.

16 באוקטובר, היום העשירי למלחמה
ביום זה השמיד צה"ל עשרות מפקדות מבצעיות, בהן זו של עלי קאדי, ועמדות שיגור של פצצות מרגמה. מטוסי קרב הרגו מספר מחבלי חמאס במתחם טרור. כמו כן, חוסלו ראש המודיעין הכללי של חמאס בח'אן יונס ואוסאמה מזיני, ראש מועצת השורא של חמאס ברצועה.

אחר הצהריים שיגרו המחבלים רקטות לאזור ירושלים, הרי ירושלים, גוש דן והשרון בשני מטחים מרוכזים. בערב שוגרו שני מטחים נוסף על גוש דן. לאורך היום התבצע ירי רקטי על אשקלון, שדרות ועוטף עזה.

באופן תקדימי מזכיר המדינה של ארצות הברית, אנתוני בלינקן, השתתף בקבינט המלחמה המצומצם של ממשלת ישראל.

17 באוקטובר, היום האחד עשר למלחמה
מטוס קרב של חיל האוויר הישראלי, בסיוע השב"כ, ביצע סיכול ממוקד והרג את איימן נופל, מפקד חטיבת מרכז הרצועה, אשר הכווין מתקפות טרור נגד כוחות הביטחון וריכוזי אוכלוסייה אזרחית. כמו כן נהרגו אחיו ואחיינו של אסמאעיל הנייה, ראש הלשכה המדינית של חמאס.

לאורך היום חמאס המשיך בירי רקטות נרחב, ובערב שוגרו לפחות חמישה מטחים כבדים אל גוש דן, השפלה ועוטף עזה.

הפיצוץ בבית החולים הערבי אל-אהלי

בשעה 19:10 דיווחו מקורות ברצועת עזה על פיצוץ בבית חולים בעזה. מקורות פלסטינים רשמיים טענו כי בפיצוץ נהרגו קרוב ל-500 אנשים, וחמאס האשים את ישראל בתקיפה אווירית של בית החולים. טענות אלה דווחו באמצעי התקשורת הבינלאומיים, כמו סוכנות הידיעות Associated Press, ואמצעי התקשורת CNN, BBC, MSNBC, הניו יורק טיימס ועוד. רק זמן רב מאוחר יותר הועלו סימני שאלה והכותרות השתנו, משהתברר שגרסת חמאס אינה עומדת במבחן הביקורת.

לאחר שעתיים מן האירוע הודיע דובר צה"ל שתחקיר של צה"ל העלה כי ארגון הג'יהאד האסלאמי הפלסטיני שיגר מטח רקטות שעבר בסביבת בית החולים, אשר אחת מהן נפלה והתפוצצה בבית החולים. תימוכין לקביעת תחקיר צה"ל הגיעו מתיעוד ברשת אל-ג'זירה בו נראית רקטה כושלת נוחתת סמוך לבית החולים בשעה 19:00, דקות ספורות לפני תחילת הטענות על הפצצת בית החולים. למחרת, ב-18 באוקטובר, פרסם צה"ל הוכחות ברורות שהאירוע הגיע כתוצאה משיגור כושל של רקטת הג'יהאד האסלאמי, ובהן תצלומי אוויר המראים כי אין מכתש באזור, כפי שהיה מתקבל בהפצצה אווירית, ואף פרסום חריג של שיחה שיורטה בין שני פעילי חמאס, המודים שמדובר בשיגור רקטה כושל שפגע בבית החולים. גם המודיעין האמריקאי הודיע שערך תחקיר מבצעי בלתי-תלוי ושיש לו ראיות שהפיצוץ בבית החולים נגרם מרקטה כושלת של הג'יהאד האסלאמי הפלסטיני, וכך גם הכריז באופן רשמי נשיא ארצות הברית ג'ו ביידן בעת ביקורו בישראל. ב-21 באוקטובר פרסמה סוכנות הידיעות Associated Press בדיקה עצמאית שלה, על בסיס תצלומי וידאו ושיחות עם מומחים רבים, שממנה עולה שהפיצוץ נגרם ככל הנראה מרקטה כושלת. CNN, שהביאה גם היא בתחילה בלי ביקורת את דברי חמאס, העלתה בדיקה משלה שהגיעה למסקנה זהה.

תגובות בעולם בעקבות טענות החמאס
הרשות הפלסטינית הודיעה על שלושה ימי אבל וחמאס קרא לפלסטינים ברחבי העולם לצאת לפעולה בעקבות האסון. מאות מפגינים בירדן הקיפו את שגרירות ישראל בעמאן וניסו לפרוץ אליה. בלבנון, מאות הקיפו את שגרירות ארצות הברית בצפון ביירות בהפגנה אלימה. בעיראק, מאות צעדו בבגדד בקריאות אנטי-ישראליות וניסו לחצות את הגשר לאזור הירוק, ונחסמו על ידי כוחות ביטחון. באיראן, מאות הפגינו מול שגרירויות צרפת ובריטניה בקריאות "מוות לצרפת, אנגליה, אמריקה והציונים". בתוניסיה, מאות צעדו במחאה נגד ישראל. בטורקיה פרצה מחאה אלימה שכוונה לעבר קונסוליית ישראל באיסטנבול. והפגנות והפרות סדר התרחשו ברחבי יהודה ושומרון במחאה על "הטבח בבית החולים". ביקורו המתוכנן של נשיא ארצות הברית ג'ו ביידן ב-18 באוקטובר, שהיה אמור לכלול גם פגישות עם מלך ירדן ועם נשיא מצרים, קוצץ לאחר שמלך ירדן ונשיא מצרים ביטלו את הפגישה המתוכננת במחאה על האירוע.

18 באוקטובר, היום השנים עשר למלחמה
במהלך הלילה והבוקר תקפו מטוסי קרב של צה"ל מטרות חמאס, בהן מפקדות מבצעיות, מספר שטחי כינוס של כוחות החמאס, עמדות שיגור רקטות ונ"ט, וכן תשתיות טרור שמתחת לחלקן היו מנהרות הברחה של חמאס. בנוסף, צה"ל ושב"כ הרגו בסיכול ממוקד את מחמד אלואדיה, מפקד מערך הנ"ט של חטיבת העיר עזה בחמאס ואת אכרם חיג'אז, סוחר אמצעי לחימה, סוחר בכספי טרור ומכווין פיגועים בישראל ופעיל במערך הימי של חמאס.

ביום זה ערך נשיא ארצות הברית ג'ו ביידן ביקור תמיכה והזדהות עם ישראל.

19 באוקטובר, היום השלושה עשר למלחמה
במהלך הלילה והבוקר השמיד חיל האוויר הישראלי מאות תשתיות טרור של חמאס, מתוכן עשרות שנתקפו בשכונת שג'אעיה. מאות תשתיות הטרור שהותקפו כוללות עמדות שיגור טילי נ"ט, פירי מנהרות, תשתיות מודיעין, חמ"לים מבצעיים ומפקדות נוספות. לצד זאת, הותקפו עשרות עמדות שיגור טילי מרגמות שרובן הושמדו באופן מיידי לאחר ששיגרו לעבר ישראל. בתקיפות חוסלו שורת פעילים המשתייכים לכוח הנוח'בה של חמאס ולמעלה מעשרה מחבלים חוסלו בתקיפה ממוקדת של מטוסי קרב. בנוסף להריגת מחבלי חמאס, מטוסי קרב של צה"ל ביצעו סיכול ממוקד של ראפת חרב חוסיין אבו הילאל, ראש הזרוע הצבאית של ארגון הטרור "ועדות ההתנגדות העממית" ברפיח. כמו כן, סוכל ג'יהאד מוחיסן, מפקד כוחות הביטחון הלאומי בעזה, ששימש כמעין מפכ"ל משטרה מטעם חמאס.

20 באוקטובר, היום הארבעה עשר למלחמה
במהלך הלילה צה"ל תקף מעל מאה מטרות מבצעיות של ארגוני הטרור ברצועת עזה, בנוסף חוסל מחבל שהשתתף במתקפת הפתע על ישראל. כמו כן, בתקיפת חיל האוויר הישראלי בח'אן יונס נהרגו לפחות 20 מחבלים ונפצעו עשרות. באותו יום הרג צה"ל בסיכול ממוקד את מחמוד צביח, בכיר בארגון הטרור חמאס ששימש כמהנדס בכיר וראש יחידה במחלקת הפרויקטים והפיתוח במטה הייצור של הארגון.

אחרי כניסת השבת שחרר חמאס שתי חטופות אמריקאיות והן הועברו למצרים ומשם לישראל.

21 באוקטובר, היום החמישה עשר למלחמה
צה"ל המשיך לתקוף מטרות ברצועת עזה. לפי דובר צה"ל "בין היעדים שהותקפו: מפקדות מבצעיות, משגרי נ"ט וכן תשתיות נוספות של חמאס ששימשו אותו לצורכי טרור. בנוסף, צה"ל תקף עמדות תצפית, נ"ט וצליפה של חמאס שמוקמו בתוך מבנים רבי קומות". דווח שחוסל בכיר חמאס טלאל אל-הינדי בהפצצה על ביתו.

22 באוקטובר, היום השישה עשר למלחמה
מטוס קרב הרג בסיכול ממוקד את מחמד קטאמש, סגן מפקד המערך הארטילרי של כל רצועת עזה.

23 באוקטובר, היום השבעה עשר למלחמה
צה"ל תקף בלילה ברצועת עזה למעלה מ-300 מטרות. בתקיפת שטחי כינוס נהרגו עשרות מחבלים, בהם 5 מפקדי שטח של חמאס. כמו כן, צה"ל והשב"כ חיסלו את ראש מערך הנ"ט בצפון הרצועה של ארגון הטרור חמאס, איברהים אלסחאר. צה"ל השתמש גם בפצצות חודרות בונקרים לצורך פגיעה בנכסים התת-קרקעיים של חמאס.

בצהריים (14:40) הופעלה התרעה על חדירת כלי טיס עוין באזור נחל עוז ועין הבשור. שני רחפנים עוינים יורטו.

בלילה שחרר חמאס 2 חטופות נוספות בנות 80 ו-85, אותן חטף במהלך הטבח בניר עוז, אך בעליהן נותרו בידי חמאס בעזה. לפי הדיווחים השחרור התאפשר בעקבות תיווך של מצרים.

24 באוקטובר, היום השמונה עשר למלחמה
צה"ל תקף בלילה ברצועת עזה למעלה מ-400 מטרות. בין ההרוגים היו עבד אלרחמאן, סגן מפקד גדוד נוציראת, שהשתתף בפשיטה על קיבוץ בארי, ח'ליל מחג'ז, סגן מפקד גדוד שאטי, וח'ליל תתרי, סגן מפקד גדוד שיח רדואן.

כמו כן הפיץ צה"ל כרוזים בערבית שבהם הבטיח פרס כספי, הגנה לאזרחים ולבתיהם וסודיות למי שיספק לישראל מידע מוצק ומועיל על החטופים.

בשעות הצהריים ואחר הצהריים שיגרו המחבלים מטחי רקטות כבדים לעבר אשדוד, השפלה, גוש דן והשרון. רקטה פגעה בבית באלפי מנשה וגרמה נזק. בני הבית ששהו בממ"ד לא נפגעו.

על פי דובר צה"ל, בקריות שליטה ימית של זרוע הים זיהו שני מחבלים שיצאו דרך פיר מנהרה בחוף ברצועת עזה. המחבלים חוסלו כאשר ניסו לחדור לשטח ישראל במרחב זיקים דרך הים. מטוסי קרב וכוחות זרוע הים תקפו ברצועת עזה את הפיר ממנו יצאו המחבלים ואת מחסן אמצעי הלחימה ששימש את המחבלים.

25 באוקטובר, היום התשעה עשר למלחמה
צה"ל חיסל בהכוונת מידע מודיעיני מדויק של אמ"ן ושב"כ, את תיסיר מבאשר, ששימש כמפקד גדוד גזרת צפון ח'אן יונס של חמאס ומילא תפקידים רבים בארגון הטרור, ביצע והכווין פיגועים רבים (בהם הפיגוע במכינה בעצמונה) והיה מקורב למוחמד דף. לפנות ערב דיווחו מקורות בעזה על תקיפה משמעותית של צה"ל במזרח עזה וטענו שהוא משתמש בפצצות חודרות בונקרים.

בהמשך היום חמאס שיגר רקטות קרקע-קרקע מדגמים R-160 ועיאש 250 לעבר דלית אל-כרמל והעיר אילת בהתאמה. הרקטה בצפון התפוצצה באוויר, הרקטה לכיוון אילת נפלה בשטח פתוח באזור חבל אילות. בשעות הערב, בשעה 18:37 הוציאו פיקוד העורף, מועצה אזורית שדות נגב ועיריית אשדוד הודעה חריגה מאוד, שבעקבות מתקפה רַחבת היקף, על תושבי עוטף עזה, שדות נגב ואשדוד ועוד מספר ערים נוספות לשהות בקרב מרחבים מוגנים עד להודעה חדשה. קצת אחרי 19:00 שיגרו המחבלים מטח רקטות אל עבר ראשון לציון והשפלה. ב-21:30 שיגרו המחבלים מטח כבד על אזור המרכז והשרון, רקטות פגעו בבתים בראשון לציון וכפר סירקין, ופצעו 5 בני אדם באורח קל.

26 באוקטובר, היום העשרים למלחמה
כוח משולב של צה"ל בפיקוד חטיבת גבעתי שכלל לוחמי חי"ר על נמ"רים, טנקי מרכבה סימן 4מ ודחפורי D9 משוריינים ביצע פשיטה לילית וממוקדת בצפון רצועת עזה. במסגרת הפשיטה הכוחות ביצעו עבודות הנדסיות להכנת מרחב הלחימה, תקפו והשמידו מחבלים רבים ותשתיות טרור, בהן עמדות נ"ט של ארגוני הטרור. בהמשך היום כוח קרבי משולב של אוגדה 36 שכלל חי"ר שריון והנדסה, פרץ לתוך מרכז רצועת עזה, הכין את תוואי השטח וחיסל מחבלים בפשיטה נוספת. במהלך הפשיטה כוחות חיל התותחנים וחיל האוויר ריכזו את התקיפות שלהם על שכונות שיח' רדואן ושג'אעיה.

בצהריים ביצע צה"ל סיכול ממוקד באמצעות מטוסי קרב ומודיעין של השב"כ ואמ"ן וחיסל את חסן אלעבדאדלה, מפקד מערך הירי הרקטי של צפון ח'אן יונס של ארגון הטרור חמאס. לפנות ערב, חיסלו צה"ל והשב"כ את סגן ראש מחלקת המודיעין של חמאס, שאדי בארוד. בארוד תכנן עם יחיא סנוואר את מתקפת הטרור על עוטף עזה ב-7 באוקטובר 2023. בערב חיסל צה"ל את צמרת גדוד דרג' תפאח של חמאס השייך לחטיבת העיר עזה ושפעיליו לקחו חלק משמעותי במתקפת הטרור על עוטף עזה.

ב-13:30 שיגרו המחבלים מטח כבד אל אזור גוש דן, השפלה והוד השרון. בסביבות 18:00 ובסביבות 22:00 שוגרו מטחי רקטות נוספים לעבר המרכז. במטח השלישי נפגע עמוד חשמל בין רחובות לרמלה.

27 באוקטובר, היום העשרים ואחד למלחמה 

במהלך הלילה הותקפו מעל ל-250 מטרות של ארגון הטרור חמאס, במהלכן חוסל מדחת מבאשר, מפקד גדוד מערב ח'אן יונס בארגון הטרור חמאס, שלקח חלק בפיגועי צליפה ומטענים גדולים לעבר כוחות צה"ל ולעבר יישובי ישראל. במהלך הלילה ביצעו כוחות חי"ר, הנדסה ושריון של עוצבת געש פשיטה במרכז רצועת עזה ותקפו מטרות של חמאס בשכונת שג'אעיה. בנוסף, שייטת 13, בסיוע וחיפוי כלי שיט, ביצעה פשיטה מהים על דרום רצועת עזה והשמידה תשתיות טרור של חמאס ושל הכוח הימי שלו.

בצהריים שוגרו שני מטחי רקטות כבדים לגוש דן, רקטה פגעה ישירות בדירה בתל אביב ופצעה 3 אזרחים בינוני וקל.

בתדרוך לתקשורת הזרה חשף דובר צה"ל דניאל הגרי מידע מודיעיני שמוכיח שחמאס מיקם את המפקדה הראשית שלו, מקלטים לבכירי הארגון, רשת מנהרות טרור ותשתיות טרור נוספות מתחת לבית החולים שיפא שבלב עזה במטרה להשתמש בבית החולים כמגן אנושי ולמנוע תקיפות של צה"ל על תשתיות הטרור ובכירי חמאס.

במהלך הערב, ביצע צה"ל הרעשה ארטילרית בצפון ודרום הרצועה והרחיב את הפעילות הקרקעית ברצועה. טנקים ודחפורים נכנסו לרצועת עזה. לפי הפלסטינים הם פעלו באזור בית חאנון ומזרחית למחנה הפליטים אל-בורייג'.

כוחות חי"ר, שריון והנדסה בפיקוד עוצבת געש ובליווי של כטב"מים ומסוקי קרב נכנסו למרכז רצועת עזה, ותקפו עמדות לשיגור טילי נ"ט, מפקדות מבצעיות ומחבלים. הם גם תקפו מטרות של חמאס בשכונת סג'עיה וברחבי הרצועה. במסגרת הפעילות הכוחות תקפו עשרות מטרות טרור, בהן עמדות לשיגור טילי נ"ט ומפקדות מבצעיות, וכן מחבלים של ארגון הטרור חמאס.

28 באוקטובר, היום העשרים ושניים למלחמה 
הפעילות הקרקעית של צה"ל ברצועת עזה הורחבה במהלך הלילה, ונמשכה גם בבוקר. הכוח הצבאי שנכנס קרקעית לרצועה, ולא באופן מלא, עדיין היה בשטח, והוא פעל במקביל לתקיפות של צה"ל מהאוויר ומהים. הכוחות הכינו את השטח לכניסה קרקעית גדולה. בתחילת הצהריים, לפי פרסומים פלסטיניים ובתקשורת הערבית, צה"ל היה בשכונות החיצוניות של צפון הרצועה ובפרברי העיר עזה.

בשעות הבוקר הודיעו דובר צה"ל ודוברות שב"כ בהודעה משותפת כי חוסל ראש המערך האווירי של חמאס אשר לקח חלק בתכנון ובהוצאה לפועל של הטבח הרצחני ביישובי עוטף עזה, עצאם אבו רכבה. חוסל גם מפקד הכוח הימי של חטיבת עזה בחמאס, שפיקד על ניסיון החדירה הימי למרחב זיקים כמה ימים קודם, ראתב אבו צהיבאן.

בסביבות השעה 15:00 שוגרו רקטות לבאר שבע שגרמו לפגיעה ישירה בבית בעיר ללא נפגעים. בסביבות השעה 18:00 שוגרו מטחי רקטות כבדים לגוש דן, השפלה והשרון שגרמו לנפילות בערים קריית אונו וחולון ונפילת רסיס על בית ברמת גן ללא נפגעים. טיל שלא התפוצץ פגע בבניין באור יהודה. מטח רקטות נוסף לשפלה התרחש בשעה 19:00. בשעה 22:00 נורה מטח רקטות לאשדוד ואשקלון שגרם לנפילה באשדוד עם נזק קל לרכוש ללא נפגעים.

29 באוקטובר, היום העשרים ושלושה למלחמה 
במסגרת הרחבת פעילות הכוחות הקרקעיים, צוותי קרב משולבים תקפו חולית מחבלים שניסתה לפגוע בכוחות צה"ל וחוליות שתכננו לבצע ירי טיל נ"ט. צה"ל המשיך במערכה הקרקעית ברצועה ונכנס מספר קילומטרים נוספים לעומק השטח. הכוחות השמידו תשתיות טרור וחיסלו מחבלים. בשעות הבוקר דיווח דובר צה"ל כי במהלך הלילה, נפצע קצין צה"ל באורח קשה מפגיעת פצמ"ר בצפון רצועת עזה ובנוסף, לוחם צה"ל נפצע באורח בינוני במהלך היתקלות עם מחבלים בצפון רצועת עזה. הקצין והלוחם פונו לקבלת טיפול רפואי בבית חולים.

בסביבות השעה 12:00 שוגרו מטחי רקטות לאזור השרון, השפלה ותל אביב.

בצהרי 29 באוקטובר לוחמי שריון במילואים שפעלו בסמוך למעבר ארז זיהו מספר מחבלים ששייכים לכוח הנוח'בה של החמאס שיצאו מפיר  מנהרת טרור בשטח הרצועה, הרגו 4 מחבלים ופצעו נוספים. במקביל, התחוללו קרבות נוספים בהם נהרגו מחבלים. בנוסף, תקפו כלי טיס בהכוונת לוחמי הקרקע שני מבני כינוס של חמאס והרגו מספר מחבלים.

30 באוקטובר, היום העשרים וארבעה למלחמה 
במהלך הפעילות הקרקעית ברצועה בלילה שבין 29 ל-30 באוקטובר, לאחר חילופי אש עם מחבלים הצליחו כוחות צה"ל ושב"כ לשחרר את החיילת החטופה טוראי אורי מגידיש, ששירתה כתצפיתנית.

ביום זה העמיק צה"ל את הפשיטות הקרקעיות. הכוחות המתמרנים הרגו עשרות מחבלים בקרבות, בהם גם השמידו תשתיות טרור, עמדות נ"ט ומבני כינוס למחבלים (חלקם כאשר המחבלים היו בפנים) הן באמצעות אש טנקים והן באמצעות חימוש ששיגרו מסוקי קרב וכלי טיס בלתי מאוישים מהאוויר. לפי דיווחים פלסטינים הטנקים הישראלים הגיעו עד צומת נצרים. על פי דובר צה"ל, במספר היתקלויות עם מחבלים הרגו לוחמי צה"ל עשרות מחבלים שהתבצרו במבנים וניסו לפגוע בכוחות. במהלך אחד מהאירועים, כלי טיס בהכוונת הלוחמים בשטח תקף מבנה כינוס של ארגון הטרור חמאס ובו מעל ל-20 מחבלים. כמו כן, הלוחמים זיהו מחבלים חמושים ועמדה לשיגור נ"ט במרחב אוניברסיטת א-זהאר, והכווינו מטוס קרב שתקף אותם.

31 באוקטובר, היום העשרים וחמישה למלחמה 

פעילות צה"ל בעומק הרצועה נמשכה, חוסלו מחבלים רבים שירו טילי נ"ט וביצעו ירי מקלעים לעבר כוחות צה"ל. כמו כן הכוחות חיסלו את מפקד גדוד בית לאהיה בחטיבה הצפונית של חמאס, נסים אבו עג'ינה, שהיה אחראי על הטבח בנתיב העשרה והמתקפה על קיבוץ ארז. בעבר פיקד על המערך האווירי של חמאס, ולקח חלק בפיתוח יכולות הכטב"מים ומצנחי הרחיפה של הארגון.

כוחות היבשה פועלים לנתק את צפון רצועת עזה מדרומה באמצעות תנועת כוחות מצפון מערב רצועת עזה לכיוון דרום, וממזרח לכיוון מערב בין העיר עזה לנציראת.

באותו יום כוחות היבשה העמיקו את הכניסה לעומק הרצועה, במהלכה ניהלו קרבות עזים עם מחבלי חמאס וחיסלו עשרות מהם, בנוסף להשמדת עמדות נ"ט ומרגמות, ותפיסת אמצעי לחימה רבים. בקרבות נהרגו 2 לוחמי חטיבת גבעתי מפגיעת רקטת RPG במבנה בו שהו. בערב פרסם דובר צה"ל שמטוסי קרב, בהכוונה מודיעינית של שב"כ, הרגו בסיכול ממוקד את מפקד גדוד מרכז ג'באליה בחמאס, אברהים ביארי, שהיה ממובילי מתקפת הטרור הרצחנית ב-7 באוקטובר.

1 בנובמבר, היום העשרים ושישה למלחמה 

כוחות היבשה המשיכו בתמרון הקרקעי בעומק הרצועה, במהלך הלילה תקפו כוחות צה"ל וחיסלו מספר גדול של מחבלים שהתבצרו בבניין רב קומות בסמוך למבנה בית ספר ומשרדי ממשל של החמאס בג'אבליה שבצפון רצועת עזה. במהלך הפעולה נהרגו 8 לוחמי גדוד צבר של חטיבת גבעתי מפגיעת נ"ט שפגע בנגמ"ש נמ"ר ו-2 לוחמי שריון שנהרגו לאחר שהטנק שלהם עלה על מטען.

קישורים חיצוניים 
כתבות
 
 
 

סרטוני וידאו

ביאורים

הערות שוליים 

מלחמת חרבות ברזל
לחימה ברצועת עזה